તે વખતે એદ્રાણા ગામમાં બાવલચુડીથી લલ્લુરામ મહારાજ અને દેવપુરી મહારાજ ઘણી વખત આવતા અને તેમના ભજન સાંભળીને હાથીરામ મહારાજે દેવપુરી મહારાજ પાસેથી બોધ લીધો. દેવપુરી મહારાજ નિરાંત સંપ્રદાયમા મહાન વિભૂતી હતા. તેઓ ભજન ખૂબ જ કર્ણપ્રિય અવાજમાં જોરથી અને મોજથી ગાતા હતા. એવા દેવપુરી મહારાજ પાસેથી હાથીરામ મહારાજે સવંત ૨૦૧૧ ને જેઠ સુદ-૧૫ ના રોજ બોધ લીધો. કુટુંબીજનો અને સગાસબંધીઓનો એવો આગ્રહ હતો કે તેઓ બીજી પત્નિ કરે કારણ કે તેઓ માનતા હતા કે આ જવાબદારી હાથીરામને ભારે પડશે. તો હાથીરામે આ વાત બિલકુલ માની નહી અને બીજીવાર લગ્ન ન કરવા પર મકકમ રહ્યા. દરમિયાન હાથીરામના દિકરાની વહું ને તેના પિતાએ નાની ઉંમર હોવા છતાં સાસરે મોકલી હતી તેથી હાથીરામનો બોજો ઓછો થયો હતો અને દિકરાએ અને વહુ એ ઘરની જવાબદારી ઉપાડી લીધી જેના લીધે હાથીરામ ભજનનો લ્હાવો લેતા હતા. ગામના અનેક લોકોને બોધ લેવાની પ્રબળ ઇચ્છા જાગી હતી અને તેમણે હાથીરામ પાસે માંગણી મૂકી કે અમને ગુરૂ સમજણ આપો પણ એ વખતે હાથીરામને આ અધિકાર મળેલો નહોતો માટે તે વખતે દગાવાડીયા ગામના સંત દેવજીરામ મહારાજને એદ્વાણા બોલાવી ગામના સાત લોકોએ તેમની પાસેથી બોધ લીધો હતો.